《龟峰塔初成喜赋》
明代·区怀嘉

杰构凌空起，棱层压海埏。障流疑砥柱，倚岫类擎天。

复道青霄下，虚窗北斗边。迎风檐铎响，映日网珠妍。

秀气人文萃，精英世代延。光腾奎壁次，名纪凤凰年。

望日身弥近，梯云步欲先。会心超广劫，挥手弄晴烟。

渐觉诸缘息，翻惊万象旋。登临多逸兴，于此倍悠然。

作者简介：区怀嘉，高明人。事见明崇祯《肇庆府志》卷四八。